Cyklokrosový seriál vyvrcholil v nedeľu 3.12.2017 v Bánovciach nad Bebravou Majstrovstvami Slovenskej republiky. V tejto sezóne sa premiérovo na snehu.
Najviac si to "vychutnali" najmladší pretekári. Štartovali v dopoludnajších hodinách, keď trať bola zasnežená a ešte zamrznutá. Pretekárske špeciály boli na trati neovládateľné a bolo to ťažké a niekedy nemožné ich skrotiť. V tejto škole šmyku naši jazdci absolvovali niekoľko veľmi nepríjemných pádov s akrobatickými takmer cirkusovými prvkami ako napríklad let voľný cez riadidlá. Aj keď doudieraní, prejavili svoj silný športový charakter a dojazdili do cieľa v takomto poradí 9.Nikolas, 11.Sandra, 13.Denis, 15.Adam. Narazené chrbty či rebrá budú ešte dočasne pobolievať, ale umiestnenia budú hriať navždy.
O čosi lepšie sa jazdilo okolo obeda Marekovi a Kevinovi, keď povolil ľad a trochu sa urobila kaša. Marek vyjazdil 6.miesto a Kevin sa vošiel do prvej päťky, ktorú uzatváral.
Trať bola technická a zľadovatelá, bolo to veľa o šťastí, ktoré sa usmialo i na našich. Nielen na národnom šampionáte vzorne reprezentovali náš klub i obec, ktorú zasa trochu zvýraznili v cyklistickom svete. Vyjazdili solídne výsledky, na ktoré môžu byť hrdí a hlavne dojazdili bez vážnejších zranení.
O tom je šport.
V krásnom a pre cyklokros netradične romantickom prostredí stredovekého mesta naši najmladší jazdci veľmi prekvapili. V žiackych kategóriách vypedálovali či vybehali bronz, ktorý nám vyjazdila Sandra Bystričanová, Nikolas Poliak priniesol krásne 6.miesto, za ním došpurtoval Denis Poliak na 10.priečke a hneď na to ďalší náš jazdec Adam Hudec na 14.mieste.
V juniorskej kategórií Kevin Bystričan získal 9.miesto a v Masters A sme mali Mareka Bystričana na jeho obľúbenej 7.priečke.
Je veľká radosť a satisfakcia vidieť našich v prvej polovici výsledkovej listiny. Je to odmena za ich tvrdý tréning, vytrvalosť a snahu. Veď vyjsť a zmerať si sily s ostatnými v hocakej aktivite, to je už niečo.
Zostáva čerešnička na torte – posledné kolo SP, ktoré nás čaká v decembri a je zároveň i národným šampionátom.
Slovenský pohár C2 v cyklokrose pokračoval 12.11.2017 v Košiciach. Boli to posledné medzinárodné preteky, nasledujúce budú "iba" akcie v rámci Slovenského pohára.
Udržať sa v prvej 10 pri takejto konkurencii je úspech. Preto výsledky veľmi potešili: 5.miesto Sandra, 7.miesto Marek, 7.miesto Nikolas, 9.miesto Kevin,10.miesto Denis a 13.miesto Adam.
Gratulujeme!
Rušný víkend pokračoval 29.10. v Trnave, kde bolo hneď ďalšie kolo Slovenského pohára a Svetového pohára C2.
Nedeľa, na rozdiel od predchádzjúceho dňa, priniesla extrémne počasie na hranici regulárnosti. SHMÚ vydal výstrahy pred silným vetrom a trafil do čierneho. Pretekári sa však odhodlane postavili na štart. "Polovíchrica" im spôsobovala obrovské problémy. Hlavne menší boli brzdení vetrom tak, že sa zdalo, že napriek pohybu pedálov stoja na mieste a mali čo robiť, aby sa vôbec udržali na bicykloch. K tomu sa pridal prudký dážď a neskôr to zaklincovali krúpy. V takýchto radostných podmienkach naši vyjazdili tieto výsledky: 5.Sandra,7.Marek,10.Adam,13.Kevin zo Slovákov 7, 15.Nikolas,16.Denis. Stále tu hovoríme o silnej medzinárodnej účasti podobnej tej v Dolnej Krúpej.
Ďalší víkend, ďalšie preteky. Kolotoč sa krúti na plné obrátky.
V sobotu 28.10. 2017 sa v Dolnej Krúpe konalo ďalšie kolo Slovenského pohára a samozrejme C2 Svetového pohára pre juniorov a staršie kategórie. Na pretekoch sa zúčastnila i zahraničná konkurencia, ktorá má vo svete cyklokrosu cveng. Veď krajiny ako Belgicko, Taliansko, Rakúsko, Maďarsko, Poľsko či Česko niečo v tomto športe znamenajú.
Bola to veľká výzva pre našich a obstáli takto: 7.Sandra, 7.Marek v masters A, jazdil už nie pod hoby, ale s licenciou, 11.Kevin v najpočetnejšej zahraničnej konkurencii, 15.Adam,17.Nikolas,21.Denis. Chlapci už krstili svoje cyklokrosky a všetci si vyskúšali aj jazdu v piesku, ktorá je typická pre preteky v zahraničí.
V sobotu 21.10.2017 sa v Podbrezovej konalo ďalšie kolo Slovenského pohára UCI C2 a zároveň Svetový pohár v cyklokrose pre juniorov a elite.
Stručne povedané, pre našich pretekárov to vyzeralo akoby sa pretekali, kto chytí väčšiu smolu. Jeden dostal defekt, na ďalšieho doľahla choroba a iný nemal tiež svoj deň. Iba dvaja dojazdili, dá sa povedať v pohode, Adam a Nikolas.Nuž i také dni bývajú. Zvlášť v C2 už jazdí elita. Konkurencia je tam tvrdá a ešte ju zvyšuje zahraničná účasť. Hoc aj malý technický problém či len chvíľková strata koncentrácie pochová nádej na "bedňu" alebo dobré umiestnenie. Napriek všetkým peripetiám Adam obsadil 13., Sandra, testujúca prvé preteky na cyklokroske, 11., Nikolas 17. a Kevin 20. miesto vo Svetovom pohári.
Denis pre defekt nedokončil.
Bojujeme ďalej!
V nedeľu 15.10.2017 sa uskutočnilo 3.kolo SP v cyklokrose v Terchovej.
Napriek takmer ideálnemu slnečnému počasiu pretekári znova ochutnali ako chutí blato. Trať bola zrána navlhnutá a po rozjazdení to už bol klasický cyklokros.
Do Terchovej sa vybrala asi naša zatiaľ najpočetnejšia skupina. Ku Marekovi Bystričanovi, Kevinovi Bystričanovi, Sandre Bystričanovej a Adamovi Hudecovi sa premiérovo pripojili Denis a Nikolas Poliakovci. Pretekári sa samozrejme nevyhli pádom avšak znova vstali a bojovne tlačili bicykle do strmín.
Hlavne pre Denisa a Nikolasa to bol krst ako sa patrí. Hoci to boli ich prvé preteky v SP, vôbec sa nestratili a vydržali bojovať dokonca. Vo výsledkoch svietil Nikolas na 19.,Denis na 20., Adam na 13.,Sandra na 8., Marek na 1. a Kevin na 7.mieste. Dnes mal našťastie aj druhý bicykel, ktorý aj využil v depe hneď v 2. kole.
Konkurencia je z kola na kolo neúprosnejšia, preto pred všetkými klobúk dolu. Dnes odjazdili super.
V sobotu 30.9. 2017 sa v Poprade uskutočnilo 1. kolo UCI C2 SP v cyklokrose s medzinárodnou účasťou. Na štarte sme mali Adama Hudeca a Sandru Bystričanovú. Držali sa veľmi dobre Adam obsadil 9. miesto a Sandra získala 5. miesto.
Atmosféru spríjemňovala skupina Drišľak.
Pýtate sa, kde bolo naše najžeravejšie želiezko, Kevin? Po úraze na minulých pretekoch si dal rameno celkom dobre doporiadku, ale hneď v stredu, na prvom tréningu, ho z cesty vytlačilo auto. Výsledok- zošitá dlaň a až v piatok, tesne pred pretekmi mu vybrali stehy. Uvidíme, kedy sa mu podarí postaviť na štart.
Minulú nedeľu, 17.9.2017, sa uskutočnili jedny preteky, ktoré zahrňovali veľa. Veď stačí vymenovať Škoda MTB Singletrack Maratón Košice, finále Slovenského pohára v MTB maratóne pre kadetov, juniorov, elite a zároveň MTB maratón pre ostatných ako ďalšie kolo seriálu Škoda maratón. Uff, toto bola jedna akcia v jeden deň. A "uff" bolo i pre našich jazdcov.
Na 48 km trati nám ukázal ako treba zabojovať Kevin Bystričan. V ťažkom teréne sa držal na prvých troch pozíciách viac ako 40km, až ho 5km pred cieľom zabrzdil náraz do stromu. Následkom bolo zranenie a bolesť, ktorá mu nedovoľovala jazdiť v nasadenom tempe. V hre však bolo celkové umiestnenie v Slovenskom pohári MTB, kde to mal veľmi dobre rozohraté a preto sa zaťal a šliapal, čo mu to dalo. Nakoniec dokrútil do cieľa v kategórii Juniori na 4. mieste. To mu zaistilo celkové víťazstvo v Slovenskom pohári v MTB maratóne za aktuálnu sezónu! Nemohol si to hneď ani veľmi vychutnať. Okamžite po dojazde musel podstúpiť ošetrenie v záchranke.
Marek Bysričan si na 20 km trati zavesil na krk 1.miesto.
Zostáva iba dúfať, že Kevo si dá rameno do poriadku. Času nemá nazvyš, o dva týždne začína ďalšie odvetvie -cyklocros.